കേരളം കൂട്ടിച്ചേര്ത്തത് 362 മരണം കൂടി ന്യൂഡല്ഹി: കൊവിഡ് കേസുകളുടെ പ്രതിദിന കണക്ക് പതിമൂവായിരത്തില് താഴെ. അതേസമയം, അവസാന ദിവസം സ്ഥിരീകരിച്ച കൊവിഡ് മരണസംഖ്യ 461. ഇതില് 362ഉം കേരളം കൂട്ടിച്ചേര്ത്തതാണ്. കേന്ദ്ര സര്ക്കാരിന്റെയും സുപ്രീം കോടതിയുടെയും പുതിയ മാര്ഗനിര്ദേശങ്ങള് പ്രകാരം കൊവിഡ് സ്ഥിരീകരിച്ചു കൂട്ടിച്ചേര്ത്ത മുന് മാസങ്ങളിലെ മരണങ്ങളാണ് ഇതില് ഭൂരിഭാഗവും. സമീപ ദിവസങ്ങളിലേതായി സംസ്ഥാനത്ത് 51 മരണമാണ് അവസാന ദിവസം സ്ഥിരീകരിച്ചിരിക്കുന്നത്. മുന് മാസങ്ങളിലെ മരണങ്ങള് കൊവിഡ് മൂലമെന്നു സ്ഥിരീകരിച്ച് കണക്കുകളില് കൂട്ടിച്ചേര്ക്കുന്നത് കഴിഞ്ഞ ദിവസങ്ങളിലും കേരളം തുടര്ന്നിരുന്നു. സംസ്ഥാനത്ത് ഇതുവരെ കൊവിഡ് ബാധിച്ചു മരിച്ചവര് 32,598 ആയിട്ടുണ്ട്. മഹാരാഷ്ട്രയ്ക്കും കര്ണാടകയ്ക്കും തമിഴ്നാടിനും പിന്നില് നാലാം സ്ഥാനത്താണ് ഇതുവരെയുള്ള കൊവിഡ് മരണസംഖ്യയില് കേരളം. അവസാന ദിവസം സ്ഥിരീകരിച്ച പുതിയ കൊവിഡ് കേസുകളില് പകുതിയിലേറെയും കേരളത്തില് തന്നെയാണ് 7,312. രാജ്യത്തു മൊത്തം അവസാന 24 മണിക്കൂറില് സ്ഥിരീകരിച്ചത് 12,885 കേസുകള്. ആക്റ്റിവ് കേസുകള് 1.48 ലക്ഷമായി കുറഞ്ഞു. 253 ദിവസത്തിനിടയിലെ ഏറ്റവും കുറഞ്ഞ നിലയാണിത്. ഇതില് എഴുപത്തിമൂവായിരത്തിലേറെ ആക്റ്റിവ് കേസുകളും കേരളത്തിലാണ്. രാജ്യത്തെ ഇതുവരെയുള്ള മരണസംഖ്യ 4,59,652. ദേശീയ റിക്കവറി നിരക്ക് 98.23 ശതമാനമാണ്. പ്രതിദിന പോസിറ്റിവിറ്റി നിരക്ക് 1.21 ശതമാനം. പ്രതിവാര നിരക്ക് 1.17 ശതമാനത്തിലാണ്. മരണനിരക്ക് 1.34 ശതമാനം. ഇതുവരെ 107.63 കോടി വാക്സിന് ഡോസുകള് രാജ്യത്തു വിതരണം ചെയ്തു കഴിഞ്ഞു.